SAMBIRU 26
Kumbi Tingachita Wuli Kuti Nyumba ya Ufumu Yidu Yiwonekengi Umampha Nyengu Zosi?
Nyumba ya Ufumu yeyosi ya Akaboni aku Yehova yiziŵika ndi zina lituŵa laku Chiuta. Mwaviyo, kugwira nawu ntchitu zo zingachitiska kuti Nyumba ya Ufumu yiwonekengi umampha ndipuso yakukho ndi mwaŵi kweniso ntchigaŵa chakukhumbika ukongwa chakusopa kwidu kwakupaturika. Weyosi we ndi mwaŵi wakuchita nawu ntchitu yeniyi.
Asani mwamala maunganu jiperekeni kunozga Nyumba ya Ufumu. Asani maunganu nga mpingu ngamala, abali ndi azichi apeya mu Nyumba ya Ufumu kwambula kuchichizgika. Ndipu ntchitu yakutowesa Nyumba yosi ya Ufumu yichitika kamoza pa sabata. Mura pamwenga muteŵeti wakovya, wagaŵa ntchitu zo zitenere kugwirika. Mwakukoliyana ndi ntchitu zo zilipu, abali ndi azichi atijipereka kugwira ntchitu yakupeya, kukolopa, kutuzga mtatavu, kupuputa mawindu, kuŵika mipandu umampha, kunozga ku vimbuzi ndi kupupa uteka pamwenga kupeya pabwalu pa Nyumba ya Ufumu. Chaka chechosi asankha so zuŵa lakunozga Nyumba yosi ya Ufumu. Asani tigwira ntchitu pamoza ndi ŵana ŵidu, titiŵasambiza kuti atumbikengi malu ngo tisopiyapu.—Wakutaula 5:1.
Jiperekeni kuti mugwiri ntchitu yakunozga Nyumba ya Ufumu. Chaka chechosi paja ntchitu yakwende Nyumba ya Ufumu. Ntchitu yeniyi, yitovya kuti Nyumba ya Ufumu ayinozgengi mo mwanangika kuti yijengi yakukho ndipuso kuti aleki kuzinanga ndalama zinandi asani ayilekere. (2 Mikoka 24:13; 34:10) Nyumba ya Ufumu yo yiwoneka umampha, yija malu ngakwenere ngakusopiyamu Chiuta widu. Asani tichita nawu ntchitu yeniyi, tilongo kuti titanja Yehova ndi malu ngidu ngakusopiyapu. (Sumu 122:1) Ivi vitovya so kuti ŵanthu a m’chigaŵa chidu angawonengi mwakwenere malu ngakusopiyapu.—2 Akorinto 6:3.
-
Ntchifukwa wuli titenere kuphwere malu ngidu ngakusopiyapu?
-
Kumbi ndi vinthu wuli vo vichitika kuti Nyumba ya Ufumu yiwonekengi umampha?
tum_Latn tum_Latn tum_Latn tum_Latn tum_Latn unk tum_Latn unk tum_Latn